ศุภวุฒิคาดเห็นธปท.ออกมาตรการดูแลเฉพาะธุรกิจ
ศุภวุฒิ คาดเห็นแบงก์ชาติออกมาตรการกำกับดูแลธุรกิจเฉพาะทางหวั่นฟองสบู่ ภาคอสังหาถูกเล็งเป้า ไม่มีทางเลือกเงินไหลเข้าจากมาตรการสหรัฐ
5 พ.ย. 2553

ศุภวุฒิ คาดเห็นแบงก์ชาติออกมาตรการกำกับดูแลธุรกิจเฉพาะทางหวั่นฟองสบู่ ภาคอสังหาถูกเล็งเป้า ไม่มีทางเลือกเงินไหลเข้าจากมาตรการสหรัฐ 
นายศุภวุฒิ สายเชื้อ กรรมการบริหารและกรรมการผู้จัดการ บริษัทหลักทรัพย์ภัทร กล่าวว่า ความผันผวนของค่าเงินบาทจะมีมากขึ้นหลังจากธนาคารกลางสหรัฐเข้าอัดฉีดสภาพคล่องรอบ 2 ทำให้เงินไหลเข้ามาลงทุนในเอเชีย รวมถึงไทย ซึ่งธนาคารแห่งประเทศไทย(ธปท.) คงแทรกแซงไม่ไหว และปีนี้คงขาดทุนจากการเข้าแทรกแซงค่าเงินแน่ ฉะนั้นทางเลือกของธปท.จึงมี 2 ทางคือ ถ้าธปท.กล้าออกมาตรการควบคุมเงินทุนไหลเข้าแรง ๆ ก็สามารถขึ้นดอกเบี้ยได้ แต่ถ้าไม่กล้าธปท.ก็อาจต้องเลือกมาตรการกำกับดูแลเฉพาะอย่างที่ทำให้เกิดความรอบคอบทางการเงิน โดยเฉพาะภาคอสังหาริมทรัพย์ที่กำลังถูกเพ่งเล็งเป็นพิเศษ รองลงมาเป็นบัตรเครดิต และรถยนต์ 
"ตอนนี้ภาคอสังหาริมทรัพย์ เป็นเป้าในการออกมาตรการดูแลเฉพาะ เพราะเป็นหนี้ที่เกิดขึ้นยาว ซื้อแล้วต้องผ่อนนานเป็น 10 ปี ซึ่งการจะใช้มาตรการดูแลเฉพาะก็ต่อเมื่อนโยบายการเงินใช้ไม่ได้ผล ซึ่งที่ผ่านมาไม่บ่อยนักที่จะเห็นธปท.ใช้มาตรการเฉพาะ" นายศุภวุฒิ กล่าว
นายศุภวุฒิ กล่าวว่า สถานการณ์ปัจจุบันดอกเบี้ยนโยบายควรกลับสู่ภาวะปกติ ซึ่งมองว่าควรอยู่ที่ 3% แต่ปัจจุบันดอกเบี้ยนโยบายกลับอยู่ที่ 1.75% ขณะที่เงินเฟ้ออยู่ที่ 2-3% ตามหลักธปท.ควรขึ้นดอกเบี้ยอีก 1.25% แต่ก็ทำไม่ได้ เพราะกลัวเงินจะไหลเข้าจำนวนมาก
อย่างไรก็ดี ขณะนี้เริ่มมีการมองกันแล้วว่า เงินบาทวิ่งไปอยู่เท่าไรจึงทำให้ภาคธุรกิจรับไม่ไหว ซึ่งมีการมองว่าหากเงินบาทอยู่ที่ 28 บาท/เหรียญสหรัฐ ก็ถือเป็นจุดเจ็บปวดของภาคเศรษฐกิจจริง และหากเงินบาทไปถึง 28 บาท/เหรียญสหรัฐ คงได้เห็นมาตรการของธปท.ออกมา ซึ่งจากนี้ก็จะเห็นมาตรการของธปท.เข้มงวดมากขึ้นเรื่อยๆ 
นายศุภวุฒิ กล่าวว่า มาตรการของสหรัฐ ทำให้นักลงทุนตกใจกลัว และหนีมาลงทุนในสินค้าโภคภัณฑ์ ซึ่งถือเป็นความเสี่ยงอีกอย่างหนึ่ง เนื่องจากจะทำให้ราคาโภคภัณฑ์ปรับตัวสูงขึ้น ทั้งราคาทองคำ และน้ำมัน ฉะนั้นสิ่งที่ไทยต้องระวังคือ ราคาน้ำมันปรับตัวขึ้นเมื่อไรเงินเฟ้อจะตามมา ซึ่งสิ่งที่เป็นตัวชี้นำเงินเฟ้อในไทยคือ น้ำมัน และเงินทุนไหลเข้า โดยไทยนำเข้าน้ำมัน 10% ของจีดีพี
ด้านนายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการอยุธยา กล่าวว่า ผู้ที่ฝากเงินจะต้องรับดอกเบี้ย 1-2% น้อยกว่าเงินเฟ้อไปอีก 2 ปีจากนี้ และหากเกิดภาวะดอกเบี้ยต่ำนาน ๆ จะเกิดการเข้ามาเก็งกำไร ซึ่งที่เกิดง่ายที่สุดคือ ในภาคอสังหาริมทรัพย์ ขณะที่ตลาดหุ้นหากมองอีก 2 ปีจากนี้จะเกิดฟองสบู่ คือ หุ้นขึ้น 50% ถึงตอนนั้นดัชนีตลาดหุ้นจะขึ้นไปอยู่ 1,500 จุด แต่ขณะนี้ยังไม่เกิดฟองสบู่